รัฐบาลไทย-ข่าวทำเนียบรัฐบาล-นายกรัฐมนตรีขอบคุณคนไทยทุกภาคส่วนที่ร่วมกันถวายสัตย์ปฏิญาณแสดงความจงรักภักดีต่อพระบาทสมเด็จพระปรมินทรมหาภูมิพลอดุลยเดชและพระมหากษัตริยาธิราชเจ้าทุกพระองค์ในพระบรมราชจักรีวงศ์
วันพุธที่ 23 พฤศจิกายน 2559
นายกรัฐมนตรีขอบคุณคนไทยทุกภาคส่วนที่ร่วมกันถวายสัตย์ปฏิญาณแสดงความจงรักภักดีต่อพระบาทสมเด็จพระปรมินทรมหาภูมิพลอดุลยเดชและพระมหากษัตริยาธิราชเจ้าทุกพระองค์ในพระบรมราชจักรีวงศ์
นายกฯ ขอบคุณคนไทยทุกภาคส่วนที่ร่วมกันถวายสัตย์ปฏิญาณแสดงความจงรักภักดีต่อพระบาทสมเด็จพระปรมินทรมหาภูมิพลอดุลยเดชและพระมหากษัตริยาธิราชเจ้าทุกพระองค์ในพระบรมราชจักรีวงศ์ พร้อมย้ําทุกส่วนราชการปฏิบัติตนด้วยความสํารวมกายวาจาใจในการเข้าร่วมพระราชพิธี
วันนี้ ( 22 พ.ย. 59) เวลา 13.45 น. ณ ศูนย์แถลงข่าวรัฐบาล ตึกนารีสโมสร ทําเนียบรัฐบาล ภายหลังเสร็จสิ้นการประชุมคณะรัฐมนตรี (ครม.) ซึ่ง พลเอก ประยุทธ์ จันทร์โอชา นายกรัฐมนตรี เป็นประธานฯ พันเอกหญิง ทักษดา สังขจันทร์ผู้ช่วยโฆษกประจําสํานักนายกรัฐมนตรี ได้กล่าวว่า นายกรัฐมนตรีได้กล่าวขอบคุณข้าราชการและคนไทยทุกภาคส่วนที่ร่วมกันถวายสัตย์ปฏิญาณแสดงความจงรักภักดีน้อมรําลึกพระมหากรุณาธิคุณหาที่สุดมิได้ของพระบาทสมเด็จพระปรมินทรมหาภูมิพลอดุลยเดชและพระมหากษัตริยาธิราชเจ้าทุกพระองค์ในพระบรมราชจักรีวงศ์ ทั้งนี้ การจัดกิจกรรมเพื่อแสดงความอาลัยถวายแด่พระบาทสมเด็จพระปรมินทรมหาภูมิพลอดุลยเดช รัฐบาลจะมีการจัดกิจกรรมอย่างต่อเนื่อง เพื่อแสดงความจงรักภักดีต่อสถาบันพระมหากษัตริย์ของประเทศไทย
สําหรับวันสําคัญของเดือนธันวาคม ซึ่งคือ 5 ธันวาคม นั้น ยังคงเป็นวันหยุดราชการ โดยทางสํานักพระราชวังจะจัดการบําเพ็ญพระราชกุศลถวายและจะมีพิธีพระราชทานสถาปนาเลื่อนและตั้งสมณศักดิ์แก่พระสังฆาธิการ ส่วนกิจกรรมของประชาชนสามารถทําบุญตักบาตรและทําความดีถวายพระบาทสมเด็จพระปรมินทรมหาภูมิพลอดุลยเดชได้ ในส่วนของหน่วยงานราชการและเอกชนที่จะทําปฏิทิน สําหรับปี พ.ศ. 2560 ขอให้รอความชัดเจนในการเรียกวันที่ 5 ธันวาคม ซึ่งขณะนี้อยู่ระหว่างดําเนินการ
ขณะเดียวกันวันนี้ คณะรัฐมนตรีได้มีมติให้เพิ่มวันชดเชยวันหยุดราชการ 2 วัน คือ วันที่ 2 – 3 มกราคม 2560 จากเดิมที่วันหยุดปีใหม่คือวันที่ 31 ธันวาคม 2559 และ วันที่ 1 มกราคม 2560 ซึ่งตรงกับหยุดราชการ
ส่วนการตรวจเยี่ยมและติดตามความก้าวหน้าการบริหารราชการของหน่วยงานราชการต่าง ๆ นั้น นายกรัฐมนตรี ให้ความสําคัญกับแผนงานยุทธศาสตร์ที่วางไว้ในห้วงเวลานี้คือ 1 ปี บวก 4 ปี และขอบคุณทุกกระทรวงที่ร่วมกันสร้างการรับรู้กับประชาชนให้เกิดความเข้าใจ รวมถึงเจ้าหน้าที่ข้าราชการที่มีการปรับตัวให้เข้ากับแผนงานใหม่ที่วางไว้ ทั้งนี้ การเดินทางไปตรวจเยี่ยมกระทรวงและหน่วยงานต่าง ๆ นายกรัฐมนตรี จะเป็นผู้กําหนดและพิจารณาช่วงเวลาที่เหมาะสมว่าจะไปตรวจเยี่ยมเมื่อใดโดยไม่มีการกําหนดหรือบอกวันเวลาล่วงหน้าว่าที่จะเดินทางไปตรวจเยี่ยมวันไหน
พร้อมกันนี้ นายกรัฐมนตรี ได้ฝากเตือนไปยังข้าราชการที่เป็นเวรผลัดเฝ้าฯ ไปร่วมในพระพิธีธรรมสวดพระอภิธรรมพระบรมศพและขึ้นถวายบังคมพระบรมศพ ที่ปฏิบัติตัวไม่เหมาะสมและมีการเผยแพร่ภาพผ่านทางสื่อโชเชียลมีเดียต่าง ๆ อย่างไรก็ตาม นายกรัฐมนตรี ได้ขอให้มีการยกโทษและอภัยให้กับเจ้าหน้าที่ของกระทรวงการพัฒนาสังคมและความมั่นคงของมนุษย์ที่ปฏิบัติตัวดังกล่าวด้วย เนื่องจากเป็นข้าราชการชั้นผู้น้อยที่อาจกระทําโดยรู้เท่าไม่ถึงการณ์ แต่จากนี้ไปขอให้ทุกส่วนราชการรับทราบร่วมกันว่าขอให้ทุกคนปฏิบัติตนด้วยความสํารวมทั้งกาย วาจา ใจในการเข้าร่วมพระราชพิธีด้วย
นอกจากนี้ ที่ประชุมคณะรัฐมนตรี ได้รับทราบรายงานผลการประชุมนานาชาติว่าด้วยการส่งเสริมกิจกรรมทางกายจากพลเรือเอก ณรงค์ พิพัฒนาศัย รองนายกรัฐมนตรี ซึ่งในรายงานผลการประชุมดังกล่าวพบว่าผู้สูงอายุและเด็กของประเทศไทยมีการทํากิจกรรมในการรับชมโทรทัศน์และนั่งเล่นไอแพดเป็นระยะเวลานาน นายกรัฐมนตรี จึงมีแนวคิดว่า ทุกวันพุธช่วงเวลาประมาณ 15.00 น. – 16.30 น. ควรเป็นช่วงเวลาการออกกําลังกายของข้าราชการและเจ้าหน้าในทําเนียบรัฐบาล เพื่อจะได้มีสุขภาพที่แข็งแรงและตื่นตัวในการปฏิบัติงานตลอดจนการใช้ชีวิตประจําวัน อย่างไรก็ตามผู้เข้าร่วมการออกกําลังกายสามารถใช้เสื้อผ้าที่มีอยู่ได้โดยไม่จําเป็นต้องไปซื้อเสื้อผ้าใหม่ให้เกิดการสิ้นเปลือง โดยกิจกรรมดังกล่าวจะเริ่มตั้งแต่วันพุธที่ 23 มกราคม 2559 โดย พลเอก วิลาศ อรุณศรี เลขาธิการนายกรัฐมนตรี นําข้าราชการและเจ้าหน้าที่ในทําเนียบรัฐบาลออกกําลังกาย ณ บริเวณหน้าเสาธงข้างตึกสันติไมตรี ทําเนียบรัฐบาล ในช่วงเวลา 15.30 น. เป็นต้นไป
------------------------
กลุ่มประชาสัมพันธ์และเผยแพร่ สํานักโฆษก